b'\n_START_ARTICLE_\nMatteus (evankelista)\n_START_SECTION_\nPublikaanista Jeesuksen opetuslapseksi\n_START_PARAGRAPH_\nMatteuksen evankeliumin mukaan Matteus asui Kapernaumissa ja toimi alun perin Rooman valtakunnan veronker\xc3\xa4\xc3\xa4j\xc3\xa4n\xc3\xa4 eli publikaanina. Tarinan mukaan Jeesus kutsui Matteuksen opetuslapsekseen ty\xc3\xb6paikaltaan tulliasemalta, ja t\xc3\xa4m\xc3\xa4n j\xc3\xa4lkeen Matteus j\xc3\xa4rjesti kodissaan juhlat, johon h\xc3\xa4n oli kutsunut Jeesuksen ja opetuslasten lis\xc3\xa4ksi yst\xc3\xa4v\xc3\xa4ns\xc3\xa4 ja tuttavansa. Koska Markuksen evankeliumissa kerrotaan Leevi Alfeuksenpoika -nimisest\xc3\xa4 publikaanista aivan samoin, ovat raamatuntutkijat yleisesti p\xc3\xa4\xc3\xa4telleet kyseess\xc3\xa4 olevan saman henkil\xc3\xb6n toinen nimi, vaikkei Raamatussa miss\xc3\xa4\xc3\xa4n niin suoraan sanotakaan.\n_START_SECTION_\nEvankeliumi Matteuksen mukaan\n_START_PARAGRAPH_\nKristinuskon piiriss\xc3\xa4 apostoli Matteuksen uskottiin pitk\xc3\xa4\xc3\xa4n kirjoittaneen Evankeliumin Matteuksen mukaan. K\xc3\xa4sitys perustui Eusebios Kesarealaisen nykyisin virheellisen\xc3\xa4 pidett\xc3\xa4v\xc3\xa4\xc3\xa4n tulkintaan Papiaksen tekstist\xc3\xa4.\n_START_SECTION_\nMatteuksen muistop\xc3\xa4iv\xc3\xa4\n_START_PARAGRAPH_\nMatteuksen muistop\xc3\xa4iv\xc3\xa4 on katolisessa pyhimyskalenterissa 21. syyskuuta. Aikaisemmin sit\xc3\xa4 vietettiin my\xc3\xb6s protestanttisissa kirkoissa, ja Suomessakin se oli ennen vuotta 1774 pyh\xc3\xa4p\xc3\xa4iv\xc3\xa4.'